**ЗАШТО ЈЕ ДОСАДА ВАЖНА ЗА ДЕЦУ**

Деци су већ на најранијем узрасту доступни бројни програми и садржаји који им омогућавају да активирају и развију све своје потенцијале.

У вртићу дан је испуњен дружењем и бројним корисним садржајима који се реализују кроз групне и индивидуалне активности. Свакодневно се реализују активности у складу са интересовањем деце што доприноси целокупном развоју личности.

Када причамо о времену које дете проводи код куће, модерно доба и убрзан темпо живота родитељима често не дозвољава да посвете довољно времена својој деци. То је један од разлога зашто деца много времена проводе испред екрана телевизора, таблета и телефона. Када им ограничимо овакву врсту садржаја, што је свакако пожељно и препоручљиво, често ћемо чути познату реченицу „Мени је досадно“. Међутим то неће дуго трајати, ако пустимо дете и дамо му времена да се само заинтересује за нешто.

За дечији развој је поред организованих активности важна и досада као и начин на који јој ми одрасли приступамо. Када је детету досадно оно осећа неку врсту немира, па је неретко случај да се одрасли труде да заокупе дететову пажњу како би оно било мирно.

Родитељи често досаду своје деце решавају тако што им организују игру или им дају готова решења. Игра са нашом децом свакако помаже да се повежемо са њима, али треба да се играју и независно од нас. Није решење у томе да их ми увек забављамо. Треба пустити дете да му буде досадно, јер ће оно једино тада активирати своју стваралачку енергију и креативност. Оно тада постаје стваралац сопствене забаве и почиње само да се игра и истражује своје интересе.

Пример таквих игара су оне у којима видите дете које се игра гранчицама, каменчицима и другим предметима замишљајући да су нешто друго.

Поред развоја креативности, досада има вишеструке добробити за децу. Развија самосталност и подстиче независно мишљење у тренуцима када дете само осмишља игру. Такође, дете не треба да буде константно стимулисано, у виду датих испланираних активности. Детету треба дати могућност и слободу да одмори. Унутрашње снаге су нешто што поседује свако дете, а на нама одраслима је да створимо услове да се оне испоље и развијају.

Зато родитељи, путите децу да им некада буде и досадно, то је корисно осећање и не треба бежати од тога.